
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A NR. 238
                                                           din 19 decembrie 2019
        privind întabularea dreptului de proprietate privată a Municipiului Sighișoara asupra 

  unui imobil – teren și transmiterea unui drept de concesiune 

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 33.991/04.12.2019 şi la Consiliul Local Sighișoara cu nr. 35.222/13.12.2019, de referatul de aprobare, înregistrat cu nr. 33.993/04.12.2019, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere că, în exercitarea atribuțiilor conferite prin art. 129 alin (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere cererea înregistrată la Municipiul Sighișoara cu nr. 31.797/13.11.2019, prin care numitele Fodor Kinga Diana și Leicu Anca solicită schimbarea numelui concesionarului din contractul de concesiune nr. 170/22.06.1998 pe numele acestora, motivat de faptul că sunt proprietarele construcției edificate pe terenul care face obiectul contractului de concesiune;

Având în vedere contractul de concesiune nr. 170/4651/22.06.1998, astfel cum a fost modificat și completat prin actul adițional nr. 1/12.12.2007, încheiat între Municipiul Sighișoara, în calitate de concedent și Fodor Ioan, în calitate de concesionar, având ca obiect terenul, în suprafață de 234 mp., situat în municipiul Sighișoara, str. Axente Sever, nr. 57, înscris în C.F. nr. 1427 sub nr. top. 1188/2/2, destinat construirii unei locuințe individuale;

Având în vedere faptul că dreptul de proprietate asupra imobilului casă de locuit înscris în C.F. nr. 50074 Sighișoara (nr. C.F. vechi: 11644, nr. cad. vechi: 1699, nr. top. 1188/2/2) la poziția A1.1 sub nr. cad. 50074-C1 este înscris pe numele Fodor Kinga Diana și Leicu Anca, ca bun comun, în cotă de ½ părți fiecare, în baza certificatului de divorț nr. 2.591/25.02.2019 și a Actului de lichidare a regimului comunității legale, având încheierea de autentificare nr. 263 din 04 martie 2019, precum și a contractului de donație, având încheierea de autentificare nr. 264 din 04 martie 2019; 

Având în vedere că, referitor la transmiterea dreptului de concesiune, art. 41 din Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare, stipulează: „Dreptul de concesiune asupra terenului se transmite în caz de succesiune sau de înstrăinare a construcţiei pentru a cărei realizare acesta a fost constituit. În aceleaşi condiţii se transmite şi autorizaţia de construire.”;

Având în vedere faptul că imobilul – teren care face obiectul contractului de concesiune este la momentul actual, înscris pe proprietar Statul Român și este cuprins în inventarul Municipiului Sighișoara în domeniul privat, având nr. de inventar 51.077;

Având în vedere că, pentru clarificarea regimului juridic al imobilului – teren, se impune adoptarea unei Hotărâri a Consiliului Local cu privire la rectificarea înscrierilor în cărțile funciare;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor;

Având în vedere faptul că, Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018, privind întabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,….. ….. ”Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ….”În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alienat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… ”Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;
Având în vedere faptul că imobilul teren în suprafață de 234 mp., situat în municipiul Sighișoara, str. Axente Sever, nr. 57, înscris în C.F. nr. 50074 Sighișoara (nr. C.F. vechi: 11644, nr. cad. vechi: 1699, nr. top. 1188/2/2) la poziția A1, sub nr. cad. 50074 (transcris din C.F. nr. 1427), face obiectul actelor normative indicate mai sus;
Având în vedere prevederile art. 871 - 873 din Legea nr. 287/2009 privind Codul civil, republicată, cu modificările şi completările ulterioare;

Având în vedere prevederile Ordonanţei de Urgenţă a Guvernului nr. 57/2019 privind Codul administrativ, cu modificările şi completările ulterioare;

Având în vedere prevederile Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere faptul că valoarea redevenței care se plătește la momentul actual de 6,1034 lei/mp./an este mai mare decât valoarea prevăzută în art. 5, alin. (2) din anexa nr. 8 „Nivelul taxelor și chiriilor pentru bunurile aparținând domeniului public și privat al Municipiului Sighișoara” la Hotărârea Consiliului Local Sighișoara nr. 203/28.11.2019, adică de 0,60 lei/mp/an;

Având în vedere că, prin această concesiune se aduc venituri suplimentare la bugetul local;

Având în vedere că, în urma transmiterii dreptului de concesiune nu sunt afectate planurile de sistematizare şi că terenul nu face obiectul Legii nr. 10/2001, republicată, cu modificările și completările ulterioare, sau al Legii nr. 247/2005;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilului – teren, în suprafață de 234 mp., situat în municipiul Sighișoara, str. Axente Sever, nr. 57, înscris în C.F. nr. 50074 Sighișoara (nr. C.F. vechi: 11644, nr. cad. vechi: 1699, nr. top. 1188/2/2) la poziția A1, sub nr. cad. 50074 (transcris din C.F. nr. 1427), precum și pentru transmiterea dreptului de concesiune asupra imobilului – teren antemenționat către noii proprietari, sens în care este necesară emiterea unei hotărâri de consiliu;
Având în vedere Raportul de specialitate al Direcției Administrarea Patrimoniului, înregistrat cu nr. 33.992/04.12.2019, prin care se propune întabularea dreptului de proprietate privată a Municipiului Sighișoara asupra unui imobil – teren și transmiterea unui drept de concesiune;
Având în vedere avizele favorabile ale tuturor comisiilor pe domenii de specialitate;
În temeiul  art. 129 alin. (2) lit. ,,c” și alin. (14), art. 139 alin. (1) și alin. (3) lit. ,,gˮ și a art. 196 alin. (1) lit. ,,a” din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, 

    H O T Ă R Ă Ş T E:

Art. 1. (1) Se certifică faptul că imobilul – teren în suprafață de 234 mp., situat în municipiul Sighișoara, str. Axente Sever, nr. 57/A, jud. Mureș, înscris în C.F. nr. 50074 Sighișoara (nr. C.F. vechi 11644, nr. cad. vechi 1699 și nr. top. 1188/2/2), poziția A1, nr. cad. 50074 (transcris din C.F. 1427), este cuprins în inventarul domeniului privat al Municipiului Sighișoara.

(2) Se aprobă înscrierea dreptului de proprietate privată a Municipiului Sighișoara asupra imobilului – teren, prevăzut la aliniatul anterior.

(3) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilul de natură teren mai sus identificat.
Art. 2. (1) Se aprobă transmiterea, începând cu data de 01.01.2020, a dreptului de concesiune prevăzut în contractul de concesiune nr. 170/4651/22.06.1998, astfel cum a fost modificat și completat prin actul adițional nr. 1/12.12.2007, contract având ca obiect terenul în suprafață de 234 mp., situat în municipiul Sighișoara, str. Axente Sever, nr. 57, înscris în C.F. nr. 50074 Sighișoara (nr. C.F. vechi: 11644, nr. cad. vechi: 1699, nr. top. 1188/2/2) la poziția A1, sub nr. cad. 50074 (transcris din C.F. nr. 1427), destinat construirii unei locuințe individuale, de la Fodor Ioan către Fodor Kinga Diana și Leicu Anca, întrucât acestea dețin dreptul de proprietate, în cote de ½ părți fiecare, asupra imobilului casă de locuit, înscris în C.F. nr. 50074 Sighișoara (nr. C.F. vechi: 11644, nr. cad. vechi: 1699, nr. top. 1188/2/2) la poziția A1.1 sub nr. cad. 50074-C1, edificat pe terenul care face obiectul contractului de concesiune antemenționat, cu condiția înscrierii dreptului de proprietate privată a Municipiului Sighișoara asupra imobilului – teren.
(2) Redevenţa va fi de 6,1064 lei/mp./an, respectiv de 1.428,89 lei/an, conform valorii inițiale a redevenței, indexată cu indicii de inflație conform prevederilor contractului de concesiune nr. 170/4651/22.06.1998, astfel cum a fost modificat și completat prin actul adițional nr. 1/12.12.2007.

(3) Valoarea redevenței se va indexa prin aplicarea indicelui trimestrial de inflație, comunicat de Institutul Național de Statistică.  

(4) Sumele ce constituie redevența se vor plăti în patru rate trimestriale, până în ultima zi a fiecărui trimestru.

(5) În termen de 90 de zile de la încheierea contractului, concesionarele au obligația depunerii cu titlu de garanție, a sumei de 357,22 lei, reprezentând echivalentul prețului redevenței pentru primul trimestru de contract, în caz de necesitate, din aceasta vor fi prelevate penalități și sume datorate concedentului de către concesionar.

(6) Durata concesiunii va fi de 49 de ani.

(7) Clauzele din contract cu referire la execuția și durata de execuție a construcției pentru care s-a instituit inițial concesiunea, vor fi retrase având în vedere edificarea construcției. 

(8) Restul clauzelor contractuale îşi menţin valabilitatea între Municipiul Sighişoara şi Fodor Kinga Diana și Leicu Anca.

Art. 3. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcția Administrarea Patrimoniului, Biroul Buget, Contabilitate Salarizare – Direcţia Economică, Biroul Impozite și Taxe – Direcţia Economică, Biroul Juridic din cadrul Municipiului Sighişoara, precum și Fodor Kinga Diana și Leicu Anca.

         Art. 4. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.
PREŞEDINTE DE ŞEDINŢĂ,

  

          Buzogany Erzsebet        
                                Contrasemnează pentru legalitate
                      SECRETARUL GENERAL al municipiului,

             Bizo Anca
(Prezenta s-a adoptat cu unanimitate de voturi)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  1 ex. Arhitectul Șef;

  3 ex. Direcția Administrarea Patrimoniului;

  1 ex. Biroul Juridic;

  1 ex. Biroul Buget, Contabilitate, Salarizare – Direcția Economică;
  1 ex. Biroul Impozite și Taxe – Direcția Economică;
  2 ex. Biroul Public Cadastru și Agricultură.

15 ex.

B.A. 

